
Latvijas Darba devēju konfederācija (turpmāk arī LDDK) ir iepazinusies ar Veselības ministrijas (turpmāk arī VM) izstrādāto projektu “Informatīvais ziņojums par izmaiņām slimnīcu tīklā” (turpmāk Projekts) un iebilst pret tā tālāku virzību VM piedāvātajā redakcijā.

Pamatojums
Projektā norādīts, ka tas ir sagatavots pamatojoties uz Ministru kabineta 2023.gada 30.maija sēdes (prot. Nr. 28 2.§) protokollēmumu, ar kuru Veselības ministrijai ir dots uzdevums sagatavot un līdz 2023. gada 15. augustam iesniegt izskatīšanai Ministru kabinetā informatīvo ziņojumu ar kritērijiem par katrā slimnīcu līmenī nodrošināmajiem pakalpojumiem, plānotajām izmaiņām sniedzamo pakalpojumu klāstā un to, kā ir plānots nodrošināt iedzīvotājiem piekļuvi veselības pakalpojumiem pēc slimnīcu tīkla stiprināšanas (tai skaitā speciālistu pieejamība attiecīgā līmeņa slimnīcās), kā arī veicot ietekmes izvērtējumu uz valsts un pašvaldību budžetiem.
Slimnīcu snieguma novērtēšanas sistēma un kritēriji kopumā atbilst mūsdienīgai ārstniecības un aprūpes koncepcijai un virzībai uz vērtībās balstītu pakalpojumu apmaksas sistēmu, tomēr piedāvātais apmaksas modelis nesniedz pārliecību par pietiekamu finansiālu nodrošinājumu šādu kvalitātes prasību ieviešanai un sistēmas nodrošināšanai.
LDDK ieskatā Projekts neietver visu Ministru kabineta 2023.gada 30.maija sēdes protokollēmumā minēto informāciju.
Projektā nav sniegts izvērtējums, kā, īstenojot izmaiņas, iedzīvotājiem mainīsies piekļuve vairākiem veselības aprūpes pakalpojumu pamatprofiliem. Piemēram, kā tiks stacionēti pacienti ar miokarda infarktu (šādu pacientu nogādāšana slimnīcās, kur nav koronarogrāfijas 24/7 un iespējas neatliekamai miokarda revaskularizācijai, ietver augstu invalidizācijas risku).  Tāpat nav skaidrs, kā tiks stacionēti akūta insulta pacienti (neiroloģijas profils vispār Projektā nav ietverts), kā tiks stacionēti pacienti ar politraumām u.c.
Plānu ir nepieciešams papildināt ar iespējām neatliekamai šo pacientu transportēšanai uz to tuvāko iestādi, kas ir pilnībā aprīkota un spēj sniegt visu nepieciešamo palīdzību.
Projektā nav sniegts izvērtējums par to, cik ir lietderīgi arī turpmāk Rīgas reģionā universitātes slimnīcās ārstēt pacientus, kuriem nav nepieciešama šāda līmeņa ārstēšana.
Nosakot prasības dzemdību nodaļās dienas darbam, ir definēts dzemdību profilam nepieciešamais ārstu  un vecmāšu skaits, tomēr nav ietvertas būtiskas šī ārstniecības un aprūpes procesa veiksmīgai norisei nepieciešamas ārstniecības un pacientu aprūpes personas – bērnu aprūpes māsas.

